Pilotul monegasc Charles Leclerc (Ferrari) a fost cel mai rapid vineri în prima sesiune de antrenamente libere pentru Marele Premiu de Formula 1 al regiunii Emilia Romagna, pe circuitul de la Imola (Italia), transmite presa internaţională, potrivit Agerpres.
Charles Leclerc, cu timpul de 1 min 16 sec 990/1000, a fost urmat de britanicul George Russell (Mercedes), la 0.104, şi de spaniolul Carlos Sainz (Ferrari), la 0.130. Top 5 a fost completat de cei doi piloţi de la Red Bull, mexicanul Sergio Perez, la 0.243, şi olandezul Max Verstappen, campionul mondial en titre, la 0.250.
Sesiunea a fost marcată de apariţia steagului roşu in urma ieşirii de pe pistă a thailandezului Alexander Albon (Williams), victima unei probleme la motor.
Max Verstappen, lider în clasamentul general al piloţilor, a fost de mai multe ori în dificultate, fără ca monopostul lui să fie avariat.
Tot vineri va avea loc a doua sesiune de antrenamente libere.